Borne
Borne (IPA: [bɔrnɛ]; arī Lielborne) ir Daugavas kreisā krasta pieteka Augšdaugavas novadā. Sākas no Kirjanišku ezera. Pēc 1,5 km tek cauri Kamenkas ezeram, pēc kura Borne 4 km garumā ir Latvijas un Baltkrievijas robežupe. Tek galvenokārt ziemeļu—ziemeļrietumu virzienā pa Skrudalienas pauguraines malu. Augštecē un vidustecē upes gultne regulēta, kritums — 1,3 m/km; lejtecē tek pa izteiktu gravu, kritums — 8,7 m/km. Divas nelielas pietekas (kopgarumā 8 km), baseinā 4 ezeri. Ietek Daugavā pie Lielbornes. Upi šķērso autoceļš P69.